CELEX: 32018D1669
Language: sk
Date: 2018-11-06 00:00:00
Title: Vykonávacie rozhodnutie Komisie (EÚ) 2018/1669 zo 6. novembra 2018, ktorým sa zrušuje rozhodnutie 2006/80/ES, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat [oznámené pod číslom C(2018) 7239]

8.11.2018   
               
               
                  SK
               
               
                  Úradný vestník Európskej únie
               
               
                  L 278/28
               
            
         VYKONÁVACIE ROZHODNUTIE KOMISIE (EÚ) 2018/1669
         zo 6. novembra 2018,
         ktorým sa zrušuje rozhodnutie 2006/80/ES, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat
         
            
               [oznámené pod číslom C(2018) 7239]
            
         
         (Iba české, francúzske, portugalské, slovenské, slovinské a talianske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2008/71/ES z 15. júla 2008 o identifikácii a registrácii ošípaných (1), a najmä na jej článok 3 ods. 2,
         keďže:
         
                     (1)
                  
                  
                     V smernici 2008/71/ES sa stanovujú minimálne požiadavky na identifikáciu a registráciu ošípaných.
                  
               
                     (2)
                  
                  
                     Podľa článku 3 ods. 1 smernice 2008/71/ES členské štáty zaistia, aby mal príslušný úrad k dispozícii platný zoznam všetkých hospodárstiev držiacich zvieratá v pôsobnosti tejto smernice a nachádzajúcich sa na ich území.
                  
               
                     (3)
                  
                  
                     Podľa článku 3 ods. 2 smernice 2008/71/ES môžu byť členské štáty oprávnené, aby vylúčili zo zoznamu hospodárstiev vyžadovaného na základe článku 3 ods. 1 uvedenej smernice fyzické osoby, ktoré držia jedinú ošípanú určenú na vlastnú potrebu alebo konzumáciu, pod podmienkou, že dané zviera sa pred premiestnením podrobí kontrolám stanoveným v uvedenej smernici.
                  
               
                     (4)
                  
                  
                     Rozhodnutím Komisie 2006/80/ES (2) sa Českej republike, Francúzsku, Portugalsku, Slovensku, Slovinsku a Taliansku udelilo povolenie uplatňovať výnimku v súčasnosti stanovenú v článku 3 ods. 2 smernice 2008/71/ES, pokiaľ ide o hospodárstva s jedinou ošípanou.
                     Česká republika, Francúzsko, Portugalsko, Slovensko, Slovinsko a Taliansko potvrdili, že už neuplatňujú výnimku stanovenú v článku 3 ods. 2 smernice 2008/71/ES, pokiaľ ide o hospodárstva s jedinou ošípanou.
                  
               
                     (5)
                  
                  
                     Rozhodnutie 2006/80/ES by sa preto malo zrušiť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Rozhodnutie 2006/80/ES sa zrušuje.
         
         
            Článok 2
            Toto rozhodnutie je určené Českej republike, Francúzskej republike, Portugalskej republike, Slovenskej republike, Slovinskej republike a Talianskej republike.
         
         
            V Bruseli 6. novembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 213, 8.8.2008, s. 31.
         
            (2)  Rozhodnutie Komisie 2006/80/ES z 1. februára 2006, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat (Ú. v. EÚ L 36, 8.2.2006, s. 50).